Staak paniekaankope, SA ‘hét genoeg kos’Suid-Afrikaners is weereens gevra om nie paniekaankope te doen nie. (Foto: Maroela Media) Die landbouorganisasie Agri SA het Suid-Afrikaners weer verseker dat die land genoeg kos vir álmal het. Die versekering kom te midde van al hoe meer Suid-Afrikaners wat paniekaankope doen terwyl die nuwe koronovirus aanhou versprei. Veral blikkieskos, pasta en items soos langlewemelk en sekere skoonmaakmiddels vlieg van die rakke. “Die styging in Covid-19-voorvalle in Suid-Afrika is vir almal ŉ groot bron van kommer en ons almal moet die stappe wat die regering doen om die verspreiding van die virus te beperk, ondersteun,” het Christo van der Rheede, adjunk- uitvoerende hoof van Agri SA, Maandag gesê. Hy het gesê die landboubedryf werk nou saam met die regering om te verseker die lewering van vars en noodsaaklike landbouprodukte word geprioritiseer. “Die waardekettings wat daagliks die verskaffing van produkte verseker, het voorsorgmaatreëls getref om werkers te beskerm en voorraad te bly lewer,” het hy gesê. Agri SA het ŉ beroep op verbruikers gedoen om kleinhandelaars toe te laat om hul voorraad aan te vul, hul samewerking in dié verband te gee en geduld te beoefen. Hy sê produkte waarna ŉ groot vraag is, word gereeld aangevul. Die organisasie sê Suid-Afrika verwag vanjaar ŉ rekordoes vir graan en soja en daar word genoeg bees-, skaap- en varkvleis geproduseer. Die pluimveebedryf is ook op dreef en vars vrugte en groente is geredelik beskikbaar. Hy sê ook Suid-Afrikaanse boere is van wêreldgehalte en dieselfde geld die logistieke en vervoermaatskappye wat seker maak die produkte kom landwyd by verbruikers uit. Landbouvervaardigings-, verwerkings- en verspreidingsaanlegte gaan voort met hul werk en ten spyte van die uitbreking doen varsproduktemarkte steeds elke dag sake. Agri SA het plaaslike verbruikers verseker dat landbouers in Suid-Afrika nie opgehou boer het nie en dat maatreëls van toepassing is om almal se veiligheid te verseker.